**ROMÂNIA**

**INSTITUTUL NAŢIONAL DE STATISTICĂ**

**Programul statistic național multianual**

 **2018-2020**

**CUPRINS**

[1. Introducere 4](#_Toc485108449)

[2. Evaluarea Programului statistic național multianual 2015-2017 5](#_Toc485108450)

[3. Obiectivele strategice ale perioadei 2018-2020 7](#_Toc485108451)

[4. Organizare, resurse financiare și umane 8](#_Toc485108452)

[5. Dezvoltarea produselor și serviciilor statistice 9](#_Toc485108453)

[5. 1. Acţiuni transversale de funcţionare, operaţionalizare la cote superioare a SSN 10](#_Toc485108454)

[5.2. Conturi Naţionale; Indicatori macroeconomici 10](#_Toc485108455)

[5.3. Statistica preţurilor 11](#_Toc485108456)

[5.4. Statistici privind populaţia, demografia şi migraţia internaţională 12](#_Toc485108457)

[5.5. Statistica pieţei muncii 14](#_Toc485108458)

[5.6. Statistica educaţiei şi a sănătăţii 15](#_Toc485108459)

[5.7. Statistica veniturilor şi condiţiilor de viaţă 16](#_Toc485108460)

[5.8. Statistica agricolă 17](#_Toc485108461)

[5.9. Statistica mediului 18](#_Toc485108462)

[5.10. Statistici de întreprindere; Statistica structurală 19](#_Toc485108463)

[5.11. Indicatori economici pe termen scurt 20](#_Toc485108464)

[5.12. Statisticile comerţului internaţional cu bunuri 21](#_Toc485108465)

[5.13. Registrul statistic 22](#_Toc485108466)

[Abrevieri 23](#_Toc485108467)

**Programul statistic național multianual 2018-2020**

# Introducere

Programul statistic național multianual (PSNM) pentru perioada 2015-2017 a fost elaborat în concordanță cu Viziunea Sistemului Statistic European Orizont 2020, cu Programul Statistic European pentru perioada 2013-2017. Programul 2015-2017 a reprezentat în mod special prima etapă a Strategiei de dezvoltare a Sistemului Statistic Național și a statisticii oficiale a României în perioada 2015-2020, ținând seama totodată de seria de documente strategice operaționale și speciale apărute în context național.

Programul a detaliat acțiunile necesare realizării obiectivului specific din Strategia de dezvoltare a Sistemului Statistic Național și a statisticii oficiale a României în perioada 2015-2020 "Dezvoltarea produselor și serviciilor statistice" care au avut efecte asupra structurii, completitudinii și calității lucrărilor preluate în programele anuale.

Prin activităţile desfăşurate, Institutul Național de Statistică (INS), în calitatea lui de coordonator al Sistemului Statistic Național (SSN), a urmărit să asigure dezvoltarea unor mecanisme și instrumente adaptate desfăşurării activităţilor statistice în funcţie de priorităţi, să consolideze structura şi funcţionalitatea Sistemului Statistic Naţional și să îmbunătăţească capacitatea sa de a răspunde nevoilor de date şi informaţii statistice ale utilizatorilor.

În stabilirea priorităţilor programului statistic pentru perioada 2015-2017 au fost luate în calcul și o serie de aspecte transversale care au o importanţă strategică pentru evoluţia statisticilor oficiale, precum: modul în care obiectivele strategice contribuie la integrarea europeană; cooperarea cu utilizatorii şi producătorii de date statistice; adaptabilitatea proceselor statistice la cerinţele Sistemului Statistic Naţional și adecvarea instrumentelor metodologice. INS a ţinut seama şi de raportul cost-eficienţă al statisticilor produse, asigurând o concepţie coerentă și raţională a priorităţilor statistice, în scopul utilizării optime a resurselor disponibile și reducerii sarcinii de răspuns a respondenţilor.

În scopul definirii obiectivelor și măsurilor necesare implementării Strategiei de dezvoltare a Sistemului Statistic Național și a statisticii oficiale a României în perioada 2015-2020, este necesară elaborarea celui de al doilea program multianual, care să acopere perioada rămasă, și anume perioada 2018-2020.

# Evaluarea Programului statistic național multianual 2015-2017

Evaluarea realizărilor obținute în perioada 2015-2017 pe de o parte şi a dificultăților, disfuncționalităților și eventualelor rămâneri în urmă, pe de altă parte, constituie elemente importante pentru definirea obiectivelor, priorităților și sarcinilor efective pentru cea de a doua parte a elementelor strategice cuprinse în Programul multianual pentru perioada rămasă, respectiv 2018-2020.

Acțiunile realizate în cadrul Programului statistic național multianual 2015-2017 au fost astfel orientate încât să conducă la implementarea noilor regulamente europene în statistica românească, în vederea adaptării Sistemului Statistic Național la cel european, la îmbunătățirea cadrului, a mecanismelor și instrumentelor de cooperare în cadrul Sistemului Statistic Național, crearea de sisteme integrate de preluare, producere și diseminare a datelor, reproiectarea sistemelor informaționale în vederea îmbunătățirii calității statisticilor produse și asigurării surselor primare de date necesare producerii statisticilor europene, pentru ceea ce reprezintă contribuția României la UE.

Trebuie menționat ca o sinteză a realizărilor, faptul că România a reușit, din punct de vedere statistic, să mențină ritmul desfășurării lucrărilor și activităților Programului Statistic European. De menționat este faptul că INS a identificat și pus în practică noi căi de atragere în SSN, cu mai multă eficiență și intensitate, participarea altor producători de date statistice, creând astfel premisele necesare unei evoluții pozitive în partea a doua de derulare a obiectivelor și priorităților strategiei. În această abordare, în prim plan a stat de asemenea și racordarea sistemului statistic în integralitatea lui la imperativele impuse de problematica societății românești, asigurând satisfacerea cerințelor utilizatorilor interni și externi. Momentul elaborării programului coincide în mod fericit cu lansarea pentru perioada următoare a programului guvernamental care include transformări semnificative și abordări de concepte, proiecte și obiective de factură majoră, ceea ce implică INS prin scopul și rolul pe care îl are, adaptarea metodelor și tehnicilor utilizate la specificitatea sub aspect politic a noilor elemente strategice.

Este edificator să se precizeze în acest sens, faptul că SSN, a fost supus evaluării exercițiului de Peer Review, a fost apreciat pozitiv din punct de vedere al modului în care a reușit să se adapteze comandamentelor SSE, a regulamentelor, normelor și standardelor europene. În urma acestui exercițiu au fost programate acțiunile necesare realizării recomandărilor făcute de echipa de experți cu acest prilej, primele rezultate identificate în cadrul Peer Review fiind deja în marea lor majoritate, implementate. În consens cu complexitatea recomandărilor din Peer Review și, în general, cu întregul ansamblu de măsuri, acțiuni, priorități și procese subsumate strategiei naționale în domeniul statistic, o serie de proiecte fie se regasesc în continuare și în PSNM 2018-2020, fie se referă cu precădere la acest segment al strategiei; activitățile care se continuă în actuala perioadă de programare, precum și acele activități care au o perioadă mai mare de programare și de realizare, fiind de natura obiectivelor de lungă durată,  nu au putut fi implementate în totalitate în perioada anterioară, ca urmare a unor motive obiective.

Dintre acestea am pune în evidență în mod special faptul că, urmare a necesității de evaluare aprofundată a condițiilor specifice și de implicare în procesul statistic a unor noi actori din zona autorităților publice centrale, perfecționarea cadrului legal prin adecvarea acestuia la Regulamentul (UE) 759/2015 al Parlamentului European şi al Consiliului din 29 aprilie 2015 de modificare a Regulamentului (CE) nr.223/2009 privind statisticile europene, a fost reținută pentru etapa actuală a programului 2018-2020.

De asemenea, programul urmează să se concentreze într-o măsură sporită și cu o mai mare aplecare și intensitate asupra problemelor rezultate din Viziunea 2020 precum și din alte documente strategice ale UE. În mod deosebit, se are în vedere strategia dezvoltării durabile până la orizontul 2030 și activitățile de modernizare a statisticii cu elemente specifice în sfera procesului de colectare a datelor, dar și a prelucrării și difuzării rezultatelor statistice. În procesul colectării datelor au fost deja demarate în prima etapă acțiuni vizând soluții specifice, însemnând utilizarea de noi metode de colectare, în afara celor tradiționale, rezolvarea sub aspectul cadrului legal al facilităților și posibilităților tehnice de implementare și altele. Se mențin încă dificultăți în clarificarea oportunităților și posibilităților concrete sub aspect tehnic de abordare a unor soluții preconizate în Viziunea 2020 și, practic în multe dintre documentele UE, respectiv desfășurarea unor procese de colectare de date folosind soluțiile BIG Data. De altfel, fenomenele de non răspuns din partea unităților furnizoare de date primare în procesul de colectare și al accesării surselor de date administrative rămân în continuare ca unele dintre cele mai problematice dintre aspectele cu care se confruntă SSN. În special, în ultima perioadă, au apărut dificultăți majore legate de starea actuală a infrastructurii IT a INS, respectiv a rețelei de curenți slabi. Prin eforturile conducerii INS, în prezent și în perspectiva imediat următoare a etapei de programare 2018-2020, au fost identificate fondurile necesare surmontării acestei problematici, în cadrul căreia vor fi declanșate demersurile de rigoare.

Corolarul activităților statistice constând în diseminarea prin căile specifice a informației statistice a fost de asemenea abordată în cadrul perioadei anterioare și s-au adoptat soluții adecvate de multiplicare a canalelor de diseminare și mai ales de diversificare și concentrare pe tematica la zi a diseminării informației.

Una dintre problemele de primă prioritate ce se detașează prin anvengură, dificultate și complexitate încă de la începutul perioadei subsumate programului multianual, rezultă din abordarea și soluționarea problemelor legate de realizarea celor 2 recensăminte, respectiv RPL și RGA, runda 2020/2021. Această problemă este cu atât mai dificilă cu cât, dincolo de identificarea și eliminarea problemelor ivite în runda anterioară a recensămintelor, a apărut cu acuitate necesitatea inițierii de noi căi, mijloace și tehnici de abordare în organizarea și derularea recensămintelor. Se are în vedere demararea, într-o perioadă imediat următoare, a elaborării cadrului legal și a programelor de desfășurare a lucrărilor, convenirea soluțiilor organizatorice la nivel central prin implicarea responsabilă a autorităților publice cu sarcini în domeniu și lansarea soluțiilor tehnice la nivel local pentru surmontarea unor stări de lucru cu caracter obiectiv sau subiectiv.

Este cazul, de exemplu, a unei fluctuații masive a populației, în care fenomenul migrației se cere a fi stăpânit cu mai multe soluții în profunzime, care să garanteze posibilități de valorificare a rezultatelor, bazate pe capacitatea de a fi credibile și utilizabile pentru diverse scopuri.

Nu în ultimul rând, se cuvine a fi relevat faptul că în contextul general al marcării la sfârșitul anului 2018, respectiv 1 decembrie 2018, a unui secol de la crearea României Mari, INS s-a înscris în rândul instituțiilor, organizațiilor și centrelor care s-au angajat în a marca acest eveniment prin lucrări de o semnificație deosebită pe care să le pună la dispoziție societății românești de astăzi și a celei de mâine. Ne referim în special la redactarea și editarea a două publicații „România - un secol de istorie - date statistice” și „Statistica oficială - oglinda istoriei României de-a lungul unui secol”.

# Obiectivele strategice ale perioadei 2018-2020

Obiectivul strategiei pentru perioada 2015-2020 este definit astfel încât să satisfacă, într-o măsură cât mai largă, necesităţile de date și informaţii ale tuturor categoriilor de utilizatori de date statistice, să continue îmbunătăţirea calităţii proceselor și produselor statistice prin alinierea completă la Codul de Practici al Statisticilor Europene şi să implementeze managementul calităţii totale în statistică, având ca document suport „Viziunea Sistemului Statistic European până la orizontul anului 2020”.

Obiectivul general al PSNM 2018-2020 constă în asigurarea continuității măsurilor și acțiunilor elaborate în prima parte a Strategiei din cadrul Programului 2015-2017, identificarea și abordarea de proiecte noi în consens cu obiectivele strategice ale Viziunii 2020, ale summit-ului ONU consacrat dezvoltării durabile până la orizontul 2030 și a orientărilor Strategiei Naţionale pentru Dezvoltare Durabilă a României Orizonturi 2013-2020-2030, precum și a proiectelor și dezvoltărilor impuse de programul Guvernului României pentru perioada 2016-2020.

Una dintre provocările majore ale programului 2018-2020 constă în demararea și finalizarea acțiunilor în plan statistic legate de preluarea de către România, începând cu luna iunie 2019 a președinției Uniunii Europene pentru o perioadă de 6 luni. În acest sens, statistica românească este pusă în situația de a face față, pe de o parte, solicitărilor de date statistice pe care le implică obligațiile României ca președinte în exercițiu al UE și, pe de altă parte, de pregătire și exercitare a rolului ce îi revine în mod direct de a conduce lucrările UE în domeniul statistic în cadrul Consiliului Europei.

 **Obiective specifice**

1. Consolidarea și actualizarea cadrului legal de funcționare a SSN în ansamblu și al INS în special;
2. Modernizarea şi eficientizarea SSN, adaptarea mecanismelor și procedurilor realizate în plan național la cerințele curente și de perspectivă ale SSE;
3. Extinderea utilizării surselor de date administrative în procesul statistic;
4. Eficientizarea procesului de colectare, prelucrare și diseminare a datelor statistice în concordanță cu elementele esențiale vizând reducerea sarcinii de răspuns a furnizorilor de date primare prin înlocuirea cu procedee moderne de valorificare a potențialului existent în sursele de date și registrele administrative;
5. Îmbunătățirea în continuare a calității produselor statistice;
6. Pregătirea în concordanță cu măsurile și acțiunile inovatoare prevăzute în programele de lucru ale rundei 2020/2021 a RPL și RGA;
7. Crearea condițiilor de dezvoltare a resurselor umane, în special în privința calității resurselor, a capabilității și capacității acestora de a face față noilor provocări ale programului multianual;
8. Atragerea în sistemul statistic, într-o filozofie cu aplicație practică, a resurselor existente în structurile altor producători de statistici oficiale;
9. Crearea și perfecționarea de resurse informatice noi, modernizate, care să satisfacă cerințele generale ale modernizării procesului statistic.

# Organizare, resurse financiare și umane

Programele statistice anuale și multianuale sunt implementate prin efortul conjugat al INS și al instituţiilor publice cu responsabilităţi în domeniul statisticii oficiale, în mod deosebit al altor producători de statistici oficiale.

Pentru punerea în practică a programelor statistice anuale și multianuale sunt necesare resurse umane, materiale şi financiare importante. Utilizarea lor eficientă trebuie să asigure funcţionarea neîntreruptă a întregului SSN și implementarea proiectelor de dezvoltare, care privesc infrastructura statistică, metodologiile statistice și noile tehnologii informaţionale. Prin exerciţiile de programare anuală și multianuală se are în vedere stabilirea priorităţilor informaţionale, în conjuncţie cu programele statistice ale Comunităţilor Europene şi cu cerinţele utilizatorilor interni şi externi, astfel încât alocarea resurselor necesare, deseori restrictive, să contribuie la maximizarea rezultatelor aşteptate.

Specificitatea programului multianual, sub aspectul resurselor financiare, materiale și umane, este puternic determinată de lucrările pregătitoare ale celor două cercetări statistice de amploare națională, Recensământul Populației și Locuințelor 2021 și Recensământul General Agricol 2020. Resursele necesare celor două acțiuni se vor stabili și vor fi puse în valoare prin programe special elaborate ce vor fi supuse analizării și aprobării conform normelor în vigoare. De asemenea, în conformitate cu Strategia de dezvoltare a Sistemului Statistic Naţional şi a statisticii oficiale a României în perioada 2015-2020 și cu necesitățile stringente apărute încă de la începutul implementării Strategiei, vor fi necesare fonduri speciale pentru asigurarea suportului informatic, a infrastructurii necesare menținerii la cote crescute a sistemului, precum și a noilor cerințe de modernizare a statisticii românești.

Resursele umane necesare realizării activităţilor din sfera statisticii oficiale constituie una dintre cele mai sensibile probleme care, în lipsa unor măsuri pro-active, poate afecta pe termen mediu şi lung dezvoltarea Sistemului Statistic Naţional. Lipsa resurselor umane se resimte cel mai acut în cadrul autorităţilor şi instituţiilor publice cu responsabilităţi specifice statisticii oficiale. Problema cheie în această privință este poate, nu atât lipsa resurselor propriu-zise, cât organizarea internă în instituțiile respective, astfel încât segmentul statistic să fie relevat și asigurat corespunzător cu cadre de înaltă calificare în măsură să răspundă cerințelor de calitate a informațiilor, atât pentru scopurile interne de gestionare a activităților, cât și pentru Sistemul Statistic Național, în ansamblu. Crearea compartimentelor de statistică în ministere şi alte autorităţi publice trebuie să fie susţinută prin programele de recrutare, selecţie și dezvoltare a personalului, scop în care este necesară amplificarea rolului INS de creare a competenţelor necesare.

# Dezvoltarea produselor și serviciilor statistice

Pentru îndeplinirea obiectivului strategic de satisfacere într-o mai mare măsură a cerinţelor informaţionale ale utilizatorilor, Institutul Naţional de Statistică, alături de ceilalţi producători de statistici oficiale, are rolul de a asigura realizarea de produse și servicii statistice pe domenii specifice a căror continuitate în producerea de rezultate este esenţială pentru alimentarea fondului naţional de date statistice și pentru difuzarea informațiilor și datelor statistice programelor de diseminare.

Operaţionalizarea și detalierea activităţilor Programului statistic naţional multianual se realizează prin Programele statistice naţionale anuale.

În consecinţă, îndeplinirea acestui obiectiv specific presupune definirea și punerea în aplicare a unor direcţii de acţiune pe ansamblu şi pe domenii statistice, prezentate în cele ce urmează.

## 5. 1. Acţiuni transversale de funcţionare, operaţionalizare la cote superioare a SSN

a. îmbunătăţirea și modernizarea detaliată a sistemului statistic;

b. utilizarea surselor administrative;

c. modernizarea sistemului de colectare a informaţiilor primare;

d. eficientizarea sistemului de procesare informatică;

e. perfecționarea și ridicarea la cote superioare a mijloacelor și căilor de difuzare a informației statistice;

f. adoptarea și implementarea standardului SIMS până la sfârșitul perioadei de programare (2020) și crearea bazei de metadate statistice de referință și metadate referitoare la calitate.

## 5.2. Conturi Naţionale; Indicatori macroeconomici

***Obiectiv****: Furnizarea unor indicatori macroeconomici și sociali esenţiali şi a principalilor indicatori economici europeni sub forma unui set coerent de indicatori care să răspundă cerințelor în materie de date statistice la nivel naţional şi european pentru a face faţă evoluţiei nevoilor utilizatorilor interni și externi.*

***Acţiuni, termene, rezultate***

|  |  |  |
| --- | --- | --- |
| **Acţiunea** | **Termen** | **Rezultat** |
| Implementarea integrală a SEC 2010; | 2020 | Aplicarea integrală a SEC 2010 având în vedere expirarea progresivă a derogărilor, ceea ce va duce la îmbunătățirea indicatorilor; |
| Impactul globalizării asupra indicatorilor macroeconomici. | 2020 | Elaborarea metodelor de calcul a indicatorilor macroeconomici în contextul globalizării. |

Responsabil: Direcţia Conturi Naţionale

##

## 5.3. Statistica preţurilor

***Obiectiv***: *Dezvoltarea și modernizarea sistemului statistic de preţuri care să răspundă cerinţelor de calitate și setului de indicatori stabiliţi la nivel european.*

*Producerea, în condiții de calitate superioară şi la termen, a indicatorilor din domeniul preţurilor la consumator, producţiei industriale, serviciilor, locuinţelor, produselor și inputurilor agricole, utilizând metodologii solide şi conforme cu standardele internaţionale și furnizarea acestor indicatori factorilor de decizie și publicului larg.*

*Coordonarea la nivel naţional a activităţilor stabilite în cadrul Programului European de Comparare, principalul furnizor al indicatorilor privind paritatea puterii de cumpărare şi nivelul de convergenţă a preţurilor la nivel european.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Implementarea standardelor și metodelor prevăzute de metodologiile elaborate şi adoptate la nivel internaţional; | perma-nent | a. Creşterea calităţii şi asigurarea comparabilităţii indicatorilor elaboraţi în domeniul statisticii preţurilor;b. Furnizarea la timp a indicatorilor privind statistica preţurilor către factorii de decizie interni şi internaţionali şi publicului larg. |
| Adoptarea standardelor internaţionale privind elaborarea datelor și metadatelor statistice din domeniul preţurilor. | perma-nent | Date și metadate statistice armonizate cu standardele internaţionale. |

Responsabil: Direcţia de Statistica Preţurilor

## 5.4. Statistici privind populaţia, demografia şi migraţia internaţională

***Obiectiv****: Consolidarea sistemului de statistici privind populaţia, mişcarea naturală şi migraţia; asigurarea colectării şi prelucrării informaţiilor preluate de la instituţiile care gestionează sursele administrative de date privind evidenţa populaţiei și evenimentele demografice.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Definitivarea convenţiilor de colaborare care prevăd programul concret de acţiuni organizatorice privind implicarea și delimitarea obiectivelor, rolului şi sarcinilor instituţiilor implicate în alimentarea cu date din surse administrative a bazei de date statistice la nivel de înregistrare individuală StatPop; | 2018-2019 | Metode şi fluxuri de lucru stabilite și exploatare de date din sursele administrative inițiate în vederea producerii statisticilor de mobilitate socială a populaţiei (din ocupare în şomaj sau în inactivitate, intrările în ocupare etc.). |
| Implementarea convenţiilor de colaborare care permit accesul INS la înregistrările individuale (pe bază de identificator unic) disponibile în sursele administrative gestionate de instituţiile publice din administraţia centrală și locală; | 2018 | Schema/arhitectura bazei de date StatPop (la nivel de înregistrare individuală intercorelată prin identificator unic). |
| Pregătirea cadrului legislativ, administrativ și organizaţional al recensământului populaţiei și locuinţelor din România pentru runda 2020/2021 (RPL 2021), prin:a. definirea obiectivelor viitorului recensământ şi a rolului său în sistemul statisticii demografice din România;b. stabilirea tipului de recensământ (mixt, bazat exclusiv sau parţial pe surse administrative etc.), a metodelor de colectare și a modului de organizare;c. definirea instituţiilor cu responsabilităţi în pregătirea, organizarea şi desfăşurarea recensământului;d. elaborarea proiectului de lege privind recensământul populaţiei şi al locuinţelor;e. elaborarea proiectului de buget;f. identificarea gradului în care anumite „instrumente” necesare recensământului sunt pregătite a fi utilizate în scop statistic înainte şi în timpul colectării datelor: conţinutul surselor administrative, existenţa registrului naţional al clădirilor și a nomenclatorului unic de străzi, planurile cadastrale pentru mediul urban şi rural etc.); | 2019 | Cadru legislativ, administrativ și organizațional (inclusiv buget estimat) ca activități componente pentru pregătirea recensământului populaţiei și locuinţelor din România pentru runda 2020/2021. |
| Pregătirea instrumentarului şi a infra-structurii necesare pentru desfășurarea rundei 2020/2021 de recensăminte în România; | 2020 | Instrumentar definitivat pentru runda 2020/2021 de recensăminte ale populaţiei şi locuinţelor în România. |
| Promovarea parteneriatului cu instituţiile care gestionează surse administrative privind populaţia, clădirile, locuinţele, în vederea pregătirii accesului INS la informaţiile necesare RPL2021 şi stabilirea responsabităţilor acestor instituţii în pregătirea și implementarea viitorului recensământ al populaţiei şi locuinţelor; | 2019-2020 | Pregătirea rundei 2020/2021 de recensăminte ale populaţiei şi locuinţelor în România. |
| Investigarea unor metode de eficientizare a preluării şi prelucrării buletinelor statistice privind fenomenele demografice. | 2018 | 1. Reducerea gradului de încărcare a personalului din DRS/DJS-uri;
2. Creşterea calităţii statisticilor demografice.
 |

Responsabil: Direcţia Generală de Demografie şi Statistică Socială

## 5.5. Statistica pieţei muncii

***Obiectiv****. Determinarea și diseminarea indicatorilor privind ocuparea forţei de muncă pentru a monitoriza punerea în aplicare a Strategiei Europa 2020.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Organizarea şi participarea activă la dezvoltarea SSN în domeniul statisticii forţei de muncă, astfel încât să corespundă noilor cerinţe reglementate la nivel european și apărute pe plan național; | 2019 (termenele depind de programul de lucru al Eurostat) | Seturi de indicatori în domeniul statisticii forţei de muncă actualizați şi armonizaţi la nivel european și național. |
| Adaptarea statisticii sociale româneşti cu respectarea obiectivelor din strategia de modernizare a statisticii sociale la nivel european și cu noile direcţii de acţiune în acest domeniu; | 2019 (termenele depind de programul de lucru al Eurostat) | Sistem statistic revizuit pentru domeniul pieţei muncii sub aspectul instrumentarului, metodelor de colectare și metodologiilor reproiectate pentru cercetările statistice în domeniu.  |
| Analiza şi preluarea datelor din surse administrative în scopul producerii de indicatori din domeniul statisticii pieței muncii; | 2020 | Reducerea sarcinii de răspuns din partea agenţilor economici pentru producerea de indicatori statistici în domeniul statisticilor privind salariile. |
| Implementarea metodelor moderne de culegere a datelor prin cercetările statistice adresate gospodăriilor populației (CAPI/CAWI). | în funcție de disponibilitatea resurselor financiare | Îmbunătățirea calității datelor și reducerea timpului de prelucrare și diseminare a informațiilor. |

Responsabil: Direcţia Generală de Demografie și Statistică Socială

## 5.6. Statistica educaţiei şi a sănătăţii

***Obiectiv****. Alinierea statisticilor în domeniile educației și sănătății la noile schimbări europene de ordin metodologic; definirea rolului și responsabilităților INS și a autorităților din domeniile vizate în procesul de elaborare a datelor statistice; fluidizarea fluxului de colectare a datelor privind statisticile de educaţie și sănătate.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Cooperarea cu deţinătorii de date din surse administrative pentru creşterea calităţii datelor, în vederea integrării acestora în sistemul statistic naţional; | 2018-2019 | a. Statistici armonizate cu reglementările europene bazate pe seturi de date administrative;b. Reducerea sarcinii de răspuns a furnizorilor de date;c. Eliminarea dublei colectări a datelor (INS și MEN) pentru o parte dintre indicatorii din domeniul educaţiei. |
| Reproiectarea sistemuluiinformaţional din domeniul statisticii sănătăţii; | 2018-2019  | a. Calitate îmbunătăţită a statisticilor produse în domeniu; b. Surse primare de date dezvoltate/ create, necesare producerii statisticilor europene în domeniu. |
| Promovarea parteneriatului cu deţinătorii de surse administrative din domeniul sănătăţii pentru îmbunătăţirea calităţii datelor Sistemului Conturilor de Sănătate în România. | 2018-2019 | Statistici de calitate/ cu calitate ameliorată produse în conformitate cu cerinţele Regulamentului UE 359/2015 al Comisiei, din 4 martie 2015, de punere în aplicare a Regulamentului (CE) nr. 1338/2008 al Parlamentului European și al Consiliului în ceea ce privește statisticile referitoare la cheltuielile și sursele de finanțare în domeniul sănătății. |

Responsabil: Direcţia Generală de Demografie şi Statistică Socială

## 5.7. Statistica veniturilor şi condiţiilor de viaţă

***Obiectiv****: Dezvoltarea și adaptarea metodologiilor de calcul al unor indicatori comparabili pe plan european, adaptarea și armonizarea regulamentelor europene la legislaţia naţională, în vederea promovării unei creşteri durabile, inteligente și inclusive.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Îmbunătățirea calității indicatorilor privind sărăcia și incluziunea socială prin utilizarea informațiilor din sursele statistice și administrative; | 2018-2019 | a. Estimații cu nivel de calitate îmbunătățit;b. Metode de estimare mixte (prin combinare de surse statistice cu surse administrative) implementate. |
| Implementarea metodelor moderne de culegere a datelor din gospodăriile populației CAPI/CAWI în anchetele din domeniul condițiilor de viață; | în funcție de disponibilita-tea resurselor materiale | Îmbunătățirea calității datelor și reducerea timpului de prelucrare și diseminare a informațiilor. |
| Implementarea metodologiilor armonizate la nivel european şi corelate cu Strategia de modernizare a statisticilor sociale europene și cu Strategia națională. | 2019-2020 | Statistici comparabile la nivel european conform metodologiilor europene revizuite în cadrul Strategiei de modernizare a statisticilor sociale. |

Responsabil: Direcţia Generală de Demografie și Statistică Socială

## 5.8. Statistica agricolă

***Obiectiv****: Furnizarea de statistici în domeniul agriculturii necesare dezvoltării şi monitorizării Politicii Agricole Comune și politicilor naționale care să reflecte obiectivele strategice și ale programului de guvernare referitoare la eficientizarea sectorului agricol și dezvoltarea rurală.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Îmbunătăţirea calităţii datelor din domeniul statisticii agricole astfel încât să răspundă noilor cerinţe ale SSE și cerințelor la nivel național; | anual | Consolidarea sistemului statistic agricol. |
| Investigarea surselor administrative și studierea posibilităţii de utilizare a acestora pentru realizarea statisticilor agricole; | anual | Creşterea calității statisticilor agricole și reducerea sarcinii de răspuns. |
| Abordarea integrată a statisticilor agricole prin implementarea regulamentului privind statisticile integrate la nivel de exploataţie agricolă (Integrated Farm Statistics -IFS); | 2020 | Asigurarea coerenţei între diferitele statistici agricole sub aspectul eficienţei costurilor. |
| Armonizarea şi implementarea reglementărilor europene în vederea realizării Recensământului General Agricol RGA 2020. | 2020 | Pregătirea cadrului legislativ, administrativ și organizaţional al RGA 2020 prin:a. definirea obiectivelor viitorului recensământ;b. stabilirea tipului de recensământ, a metodelor de colectare și a modului de organizare;c. definirea instituţiilor cu responsabilităţi în pregătirea, organizarea şi desfăşurarea recensământului;d. elaborarea proiectului de lege privind Recensământul General Agricol 2020;e. elaborarea proiectului de buget;f. elaborarea instrumentarului statistic. |

Responsabil: Direcţia Generală de Statistică Economică

## 5.9. Statistica mediului

***Obiectiv****: Consolidarea calităţii conturilor de mediu; furnizarea de informaţii pentru implementarea Strategiei Europa 2020.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Corelarea indicatorilor statistici cu privire la implementarea aspectelor politicii de mediu și planificării economice; | anual | Îmbunătăţirea promptitudinii, inclusiv dezvoltarea pre-estimărilor. |
| Implementarea Regulamentului (UE) nr. 538/2014 al Parlamentului European şi al Consiliului de modificare a Regulamentului (UE) nr. 691/2011 privind conturile economice de mediu europene, a statisticilor de mediu şi forestiere; | 2019 | Îmbunătăţirea contului cheltuielilor de protecţie a mediului, contului sectorului bunurilor și serviciilor de mediu. |
| Implementarea culegerilor de date în conformitate cu metodologiile Eurostat, pe bază de voluntariat, pentru domenii suplimentare; adaptarea metodologiilor la specificul naţional; | 2020 | Obţinerea de indicatori pentru domeniile: ape şi păduri, subvenţii de mediu şi transferuri similare și cheltuielile de gestionare a mediului. |
| Monitorizarea indicatorilor privind implementarea Strategiei naţionale de dezvoltare durabilă; | permanent | Dezvoltarea de noi indicatori şi actualizarea celor existenţi. |
| Consolidarea calităţii datelor pentru conturile de mediu deja implementate. | 2020 | Date statistice îmbunătăţite din punct de vedere al calităţii. |

Responsabil: Direcţia Generală de Statistică Economică

## 5.10. Statistici de întreprindere; Statistica structurală

***Obiectiv****: Implementarea noilor concepte şi metode ale cadrului general privind statisticile de întreprindere pentru a răspunde obiectivelor politice de dezvoltare economică, de impact al globalizării economice; Furnizarea de informaţii pentru implementarea politicii Europa 2020 privind creşterea economică durabilă.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Implementarea cercetării statistice privind lanţul valorii globale şi externalizarea internaţională; | gradual până în anul 2020 1) | Dezvoltarea de noi informaţii statistice şi îmbunătăţirea celor existente pentru a răspunde obiectivelor politice de dezvoltare economică, de impact al globalizării economice. |
| Identificarea de noi indicatori statistici şi metode de legături între date pentru întreprinderile mici și mijlocii; | gradual până în anul 2020 1) | Indicatori statistici care să măsoare activitatea întreprinderilor mici şi mijlocii. |
| Colectarea de informaţii privind utilizarea tehnologiei 3D printing și a serviciilor eGuvernare; | gradual până în anul 2020 1) | Furnizarea de informaţii pentru implementarea politicii Europa 2020. |
| Realizarea de activităţi pregătitoare pentru a putea răspunde viitoarelor prevederi legale, linii directoare și metodologii referitoare la statistica transportului. | gradual până în anul 2020 1) | a. Inventar al indicatorilor, surselor de informaţii privind transportul de pasageri pe căi navigabile interioare.b. Adaptarea instrumentelor pentru producerea de indicatori privind transportul de pasageri pe căi navigabile interioare, privind transportul intermodal.c. Identificarea surselor de informaţii pentru producerea de indicatori privind mobilitatea pasagerilor. |

1. În funcţie de termenul de implementare a Regulamentului FRIBS

Responsabil: Direcţia Generală de Statistică Economică

## 5.11. Indicatori economici pe termen scurt

***Obiectiv****: Furnizarea de informaţii pentru implementarea politicilor naționale și politicii Europa 2020 privind creşterea economică durabilă.*

**Acţiuni, termene, rezultate**

|  |  |  |
| --- | --- | --- |
| **Acţiunea** | **Termen** | **Rezultat** |
| Dezvoltarea de indicatori statistici pentru monitorizarea obiectivelor iniţiativelor “O Uniune a Inovaţiei” şi “Spaţiul European de Cercetare”, în care cercetătorii, cunoştinţele ştiinţifice și tehnologice circulă liber și deschis; | gradual până în anul 2020 | Furnizarea de informaţii pentru implementarea politicilor naţionale și politicii Europa 2020 privind creşterea economică durabilă. |
| Diversificarea surselor de date administrative și dezvoltarea metodelor de consolidare a datelor din surse statistice şi surse administrative; | gradual până în anul 2020 | Reducerea sarcinii de răspuns și asigurarea calităţii datelor statistice din domeniu. |
| Dezvoltarea de statistici de calitate în domeniul energiei și schimbărilor climatice; dezvoltarea de indicatori în domeniul energiei pentru a răspunde priorității „O Uniune Europeană a Energiei”; | 2020 | a. Asigurarea suportului pentru politicile UE și pentru cele naţionale;b. Furnizarea de informaţii necesare pentru monitorizarea statisticii energiei și schimbărilor climatice;c. Calculul unor indicatori care să susțină Agenda 2030 pentru energie și schimbări climatice. |
| Dezvoltarea de statistici în zonele cheie unde întreprinderile sunt “centrul de interes” cum ar fi: statisticile pe termen scurt, cercetare, dezvoltare, inovare și turism, cu o atenţie deosebită pentru asigurarea datelor în domeniile cu valoare adăugată mare din industrie și servicii; | începând cu anul 2018 | Elaborarea de indicatori care să răspundă noilor cerinţe impuse de modificările de regulamente în domeniu. |
| Implementarea cerințelor noului regulament integrat al statisticii de întreprindere FRIBS. | gradual până în anul 2020 1) |  Adaptarea sistemului informațional statistic al statisticii de întreprindere din România la noile cerinţe prevăzute în regulament.  |

1. În funcţie de termenul de implementare al Regulamentului FRIBS

Responsabil: Direcţia Generală de Statistică Economică

## 5.12. Statisticile comerţului internaţional cu bunuri

***Obiectiv****: Asigurarea calităţii datelor statistice de comerţ internaţional cu bunuri, luând în considerare strategia Uniunii Europene de reducere, până în anul 2020, a sarcinii administrative impuse de Sistemul Statistic European, în general şi de sistemul statistic Intrastat, în particular asupra furnizorilor de date statistice.*

**Acţiuni, termene, rezultate**

| **Acţiunea** | **Termen** | **Rezultat** |
| --- | --- | --- |
| Îmbunătăţirea consistenţei dintre statisticile de comerţ internaţional cu bunuri (intra și extracomunitar) şi statisticile balanţei de plăţi; | 2018 | Re-evaluarea coeficientului de transformare CIF-FOB pentru importuri. |
| Integrarea cadrului legal al statisticilor de comerţ exterior în regulamentul FRIBS, în colaborare cu Eurostat și statele membre UE; | gradual până în anul 2020 1)  | Adaptarea cadrului legal naţional pentru statisticile de comerţ internaţional cu bunuri la modificările din FRIBS. |
| Modernizarea și armonizarea continuă a sistemului statistic de comerţ extracomunitar cu bunuri, cu legislaţia şi cerinţele naţionale și comunitare în domeniu; | gradual până în anul 2020 1)  | Adaptarea cadrului legal naţional pentru statisticile de comerţ internaţional cu bunuri la modificările Codului vamal comunitar. |
| Implementarea Sistemului Statistic SIMSTAT (schimbul de microdate între toate statele membre UE) în producția curentă - aspecte legate de colectare, confidențialitate, validare; | gradual până în anul 2020 1) | Sistemul SIMSTAT implementat în producția curentă de date:a. Diversificarea surselor de date pentru cercetarea statistică Intrastat;b. Reducerea sarcinii de răspuns și asigurarea calităţii datelor statistice din domeniu;c. Reconcilierea datelor statistice de comerţ intra-UE ale României cu datele statistice în oglindă ale principalilor parteneri comerciali. |
| Dezvoltarea de noi indicatori statistici prin asigurarea legăturii dintre datele din Registrul Statistic al Întreprinderilor şi datele statistice de comerţ exterior pe caracteristici de întreprindere. | 2018 | Creşterea eficienţei şi eficacităţii proceselor de producţie statistică şi furnizarea de statistici pe domenii cheie legate de întreprinderi. |

1. În funcţie de termenul de implementare al Regulamentului FRIBS

Responsabil: Direcţia Generală de Statistică Economică

## 5.13. Registrul statistic

***Obiectiv****: Alinierea registrului statistic (REGIS) la cerinţele regulamentului FRIBS.*

|  |  |  |
| --- | --- | --- |
| **Acţiunea** | **Termen** | **Rezultat** |
| Implementarea definiţiei unităţii statistice în registrul statistic prin punerea în practică a regulilor operaţionale şi a metodologiei de profiling. | gradual până în anul 2020 1) | Furnizarea de către REGIS a unităţilor statistice în conformitate cu regulamentul FRIBS. |

1. În funcţie de termenul de implementare a Regulamentului FRIBS

Responsabil: Direcţia Generală de Exploatare şi Gestionare a Surselor de Date Administrative

# Abrevieri

|  |  |
| --- | --- |
| **CAWI** | Computer Assisted Web Interview |
| **CE** | Comisia Europeană |
| **CIF** | Cost, Insurance, Freight (Cost, Asigurare, Navlu) |
| **CIF / FOB** | Soldul balanței comerciale  |
| **FOB** | Free on Board (Liber la Bord) |
| **FRIBS** | Framework Regulation Integrating Business Statistics (Regulamentul cadru de integrare a statisticilor de întreprindere) |
| **IFS** | Integrated Farm Statistics |
| **INS** | Institutul Naţional de Statistică |
| **DJS** | Direcţii Judeţene de Statistică |
| **PSNM** | Programul statistic naţional multianual |
| **RGA** | Recensământul General Agricol |
| **RPL** | Recensământul Populaţiei şi Locuinţelor |
| **SDSSN** | Strategia de Dezvoltare a Sistemului Statistic Naţional |
| **SEC** | Sistemul European de Conturi |
| **SIMS** | Single Market Statistics (Statistica Pieţei Unice) |
| **SSE** | Sistem Statistic European |
| **SSN** | Sistem Statistic Naţional |
| **UE** | Uniunea Europeană |
| **MEN** | Ministerul Educaţiei Naţionale |
| **SIMSTAT** | Schimb de date în toate statele membre UE |
| **REGIS** | Registru Statistic |